নিজস্ব প্রতিবেদন: 'সিটি অব জয়' কলকাতাকে 'পর্যটকদের সাম্রাজ্য' করতে এবার বাঙালির ১৩ পার্বণকেই হাতিয়ার করল রাজ্য সরকার। সদ্য দুর্গা পুজো মিটেছে। বিসর্জন কার্নিভাল মন কেড়েছে দেশ-বিদেশের। এবার সেই ঢঙেই আয়োজন হবে কালী কার্নিভালেরও। বৃহস্পতিবার শহর কলকাতার পুজো উদ্যোক্তাদের সঙ্গে বৈঠকে কালী পুজোর বিসর্জন নিয়ে কার্নিভাল করার প্রস্তাব আসে। সায় দেয় লালবাজারও। পুজো উদ্যোক্তাদের উদ্দেশে পুলিস কমিশনার জানান, "ভাল প্রস্তাব। আগামী বছর থেকেই এমন কার্নিভাল আয়োজনের কথা ভাবা হবে।" একই সঙ্গে তিনি এও জানান, "বিশ্বকাপ চলছে। রাজ্যে দেশ বিদেশের অনেক মানুষের সমাগম হয়েছে। রাজ্যের প্রকল্পগুলিকে থিমে করুন। বিশ্বকাপ নিয়ে বিশ্ববাংলার ভাবনাকে বিদেশিদের কাছে তুলে ধরুন।"       
কল্লোলিনী কলকাতায় পুজো ফেস্টিভ্যালে সামিল হয় লাখো লাখো বিদেশি। এবার আবার একই সঙ্গে চলছে অনূর্ধ্ব ১৭ ফুটবল বিশ্বকাপ। সূত্রের খবর, এই সুযোগে রোশনাইয়ের উৎসবকে কাজে লাগাতে চাইছে প্রশাসন। একই সঙ্গে দুর্গাপুজোর নিয়মবিধি যেন কালী পুজোতেও মেনে চলা হয়, সেবিষয়েও জোর দিয়েছে প্রসাশন।  - রাস্তা জুড়ে মণ্ডপ সজ্জা নয়
- মণ্ডপে মণ্ডপে সিসিটিভি'র ব্যবহার
- শব্দ দূষণ থেকে যতটা সম্ভব পরিবেশ রক্ষা করা 
- স্কুল-কলেজ-হাসপাতালের সামনে মাইক না বাজানো 
- শব্দবাজির দৌরাত্ম্য রোখা